**Mesto Skalica – hlavný kontrolór**

Správa z kontroly.

HLK-3-2019

**Oprávnená osoba, ktorá vykonala kontrolu** : Ing. Gejza Liska

**Povinná osoba** : Mesto Skalica - mestský úrad, Skalica.

**Cieľ kontroly** : Kontrola vykonaná na základe oznámenia zamestnanca MsÚ Skalica vo veci viacerých podozrení z porušovania zákonnosti, hospodárnosti a efektívnosti pri hospodárení a nakladaní s majetkom a majetkovými právami obce - vykonaná od 06.03.2019 do 21.03.2019 v budove MsÚ Skalica.

**Kontrola vykonaná dňa** : vykonaná od 06.03.2019 do 21.03.2019 v budove MsÚ Skalica.

**Kontrolné zistenia :**

Uvedenou kontrolou dodržiavania zákonnosti, hospodárnosti a efektívnosti pri hospodárení a nakladaní s majetkom a majetkovými právami obce bolo zistené, že:

1. v dňoch 04.09.2017 a 05.09.2017 bol uskutočnený zájazd ZO SLOVES pri MsÚ v Skalici do mesta Praha za účelom rekreácie pracovníkov MsÚ, spojené s pobytom v hlavnom meste ČR. Ubytovanie bolo hradené čiastočne z finančných prostriedkov ZO SLOVES pri MsÚ Skalica. Podľa zoznamu, ktoré bolo vyžiadané zo ZO SLOVES pri MsÚ Skalica účastníkmi rekreácii bolo 9 osôb.

2. Ďalej bolo zistené, že konkrétne v tú istú dobu, teda v dňoch 04.09.2017 a 05.09.2017 bolo podpísané prednostom úradu dňa 21.08.2017 povolenie na pracovnú cestu 8 osobám, ktoré osoby sú totožné s osobami účastníkmi zájazdu, teda sú uvedení v spomínanom zozname ZO SLOVES pri MsÚ s názvom akcie prezentácia Mesta Skalica v Prahe. Na základe uvedeného povolenia po návrate z rekreácie / údajnej pracovnej cesty /menovaní vyhotovili vyúčtovanie pracovnej cesty v počte 8, kde je uvedené, že každý z nich prijal preddavok na pracovnú cestu v hodnote á po 1200Kč, t.j. spolu 9600 Kč, / kurzový lístok ECB zo dňa 04.09.2017 česká koruna : 26,062 teda 369 €./ kde vo vyúčtovaniach pracovnej cesty boli MsÚ Skalica preplatené položky: stravné a vedľajšie výdavky /parkovné, električenky /. Nakoľko uvedená čiastka nepokryla ich výdavky v meste Praha, okrem preddavkov, bolo im preplatené z pokladne na základe spomínaných položiek 39,19 € (všetkým spolu). Základné finančné kontroly, ktoré potvrdzujú oprávnenosť finančnej operácie boli podpísané na platobných poukazoch okrem vyúčtujúcich pracovnú cestu prednosta MsÚ a vedúcou všeobecnej správy.

- 2 -

3. Ďalšou kontrolou bolo zistené od veliteľa DHZ Skalica, že v dňoch 04.09.2017 a 05.09.2017, teda s dňami korešpondujúcimi uvedených v správe, že:

Dňa 04.09.2017 od 06.00 hod. bola na základe príkazu, ak sa dobre pamätá, vedúcou všeobecnej správy ktorá mala na zodpovednosti DHZ mesta Skalica, podpísaná a vykonaná jazda zo Skalica do Prahy a späť na vozidle patriace mestu Skalica , a to konkrétne na vozidle Fiat Ducato, EČV: SI 492 BG ktoré má v užívaní DHZ mesta Skalica a je majetkom Mesta Skalica. Šofér uvedeného vozidla bol, člen DHZ mesta Skalica. Na uvedenom motorovom vozidle boli prepravené uvedené osoby v odseku č. 2 , teda 8 osôb a vodič. Vozidlo sa podľa knihy jázd vrátilo z Prahy dňa 05.09.2017 o 19.15 hod. Či a ako bola zaplatená mzda členovi DHZ za šoférovanie vozidla pri uvedenej cesty veliteľ DHZ mesta Skalica nevedel povedať. Uviedol, že čo sa týka pohonných hmôt použitého vozidla počas cesty Skalica - Praha a späť, bolo uhradené z financií rozpočtu mesta Skalica. Cez platobnú kartu, ktoré využívajú na tankovanie bolo do vozidla Fiat Ducato v súvislosti s uskutočnenou spomínanou cestou natankovaných 58 litrov pohonných hmôt za čiastku 63,51€ pričom pri uvedenej ceste bolo najazdených 624 km.

4. Ďalšou kontrolou v predmetnej veci bolo zistené, že na základe mesačnej dochádzky k dohode za mesiac september 2017, šofér DHZ mesta Skalica, ktorý v spomínaných dňoch bol so služobným vozidlom v Prahe dňa 04.09.2017 vykonával pracovnú činnosť od 15.55 do 18.05 a dňa 05.09.2017 od 15.55 hod. do 18.05 hod. vykonával pracovnú činnosť na mieste výkonu práce, a to MHZ v Skalici / mestský hasičský zbor/. Za uvedenú prácu mu boli neoprávnene vyplatených 16,-€. Evidencia dochádzky bola opatrená podpisom nadriadeného zamestnanca a podpisom vedúcej oddelenia všeobecnej správy. Menovaný v tom čase bol ako šofér na ceste do Prahy a späť, jednoznačne nemohol vykonávať svoju prácu v tom istom časovom intervale aj v Skalici.

5. Ďalej bolo zistené, že v Prahe v dňoch 04.09.2017 – 05.09.2017 prebiehalo podujatie s názvom Slovenské dni v Prahe, kde na prezentáciu Mesta Skalica v Prahe boli riadne a oprávnene vyslané osoby, a to pracovníci MsÚ z Turistickej informačnej kancelárie (TIK), Na uvedenú cestu bolo použité služobné motorové vozidlo Škoda Fabia s EVČ : SI 636 BM. Uvedené osoby boli riadne vyslané na prezentovanie nášho mesta. Čo potvrdzuje aj ich pracovne zaradenie.

Na základe vyššie uvedených kontrolných zistení je odôvodnený záver, že v dňoch 04.09.2017 a 05.09.2017 uvedených 8 zamestnancov MsÚ Skalica boli na zájazde organizovanej ZO SLOVES pri MsÚ v Skalici v meste Praha, ktorá organizácia im aj čiastočne preplatila ubytovanie. Na prezentáciu mesta legálne a oprávnene sa podieľali zamestnanci MsÚ z TIK-u . Povolenia na pracovnú cestu boli podpísané neoprávnene prednostom MsÚ ,podotýkam v tom čase aj zástupcom ZO SLOVES pri MsÚ v Skalici, ktorý vyplývajúc obsadením tejto funkcii musel vedieť o organizovanom zájazde. Zloženie podľa pracovných zaradení uvedených osôb nezodpovedá na účel prezentácie mesta Skalica.

- 3 -

Takisto cestovné príkazy, vyúčtovania pracovnej cesty, dohoda o vykonaní práce boli podpísané protiprávne, neoprávnene. Použitie vozidla DHZ Skalica za účelom rekreácie je v rozpore so zákonom. /V tom čase ešte nebol daný pokyn primátora Mesta Skalica o nakladaní s majetkom mesta Skalica, ktorým je vybavený Dobrovoľný hasičský zbor mesta Skalica./

Uvedeným konaním vznikla škoda Mestu Skalica vo výške 487,70 €.

Na základe podnetu zamestnanca MsÚ boli vykonané ďalšie kontroly, ktoré sa týkali rôznych podnetov , pričom bolo zistené, že v jednom prípade už v kontrolovanej veci bola vydaná správa s výsledkom, kde došlo k porušovaniam rozpočtových pravidiel verejnej správy a zákona o finančnej kontrole. Počas vykonávania kontroly v ďalšej veci, bolo zistené, že v predmetnej veci sa jedná o podozrenie z porušovania pracovnej disciplíny, ktorý spisový materiál som dňa 12.03.2019 odovzdal primátorke mesta Skalica k ďalšiemu riešeniu z dôvodu vecnej príslušnosti, nakoľko sa už jedná v prípade dokázania o disciplinárne riešenie konkrétnej osoby , teda nejedná sa o kontrolnú činnosť, kde sa rozumie kontrola zákonnosti, účinnosti, hospodárnosti a efektívnosti pri hospodárení a nakladaní s majetkom a majetkovými právami obce, ako aj s majetkom, ktorý obec užíva podľa osobitných predpisov, kontrola príjmov, výdavkov a finančných operácií obce, kontrola vybavovania sťažností a petícií, kontrola dodržiavania všeobecne záväzných právnych predpisov vrátane nariadení obce, kontrola plnenia uznesení obecného zastupiteľstva, kontrola dodržiavania interných predpisov obce a kontrola plnenia ďalších úloh ustanovených osobitnými predpismi.Spisový materiál týkajúci sa ďalšieho podozrenia porušenia zákona, kde je vykonaná previerka po odovzdaní k ďalšiemu riešeniu primátorke Mesta Skalica vylúčil z kontroly vedené pod číslom HLK-3-2019 a je vedené ďalej ako odstúpený spisový materiál pod číslom HLK-P-1/2019.

Ďalej bola vykonaná kontrola rôznych dokladov, objednávok, platobných poukazov, faktúr, výdavkových pokladničných blokov v celkom v počte 79, kde neboli zistené žiadne porušenia zákona.

- 4 -

Dňa 27.03.2019 mi boli **doručené námietky** k zisteným nedostatkom kontrol pod číslom HLK-3-2019, teda v zákonnej lehote, kde boli uvedené nasledovné námietky v uvedenom znení :

K ods. 1 Vami označených zistených nedostatkov namietam, že nie je možné konštatovať porušenie, resp. neporušenie právnych predpisov, nakoľko zamestnávateľ nemá oprávnenie zasahovať do činnosti a pôsobenia odborovej organizácie pôsobiacej na MsÚ v Skalici, t.j. či organizovali zájazd, či neorganizovali zájazd, kto na ňom bol, či niektorí odborári využili rekreáciu a za akým účelom A ak si odborári uplatnili nejaké výdavky v danom prípade, ako uvádzate za ubytovanie, je vnútornou vecou uvedenej odborovej organizácie.- koniec citátu.

Súhlasím s uvedeným konštatovaním , ale uvedený citát nie je možné považovať za námietku , nakoľko obsahovo nenaplňuje znaky námietky, ale konštatovania, čo je pravdou. Uvedené konštatovania je nevyhnutné uviesť , nakoľko jednoznačne majú priamu súvislosť s porušením právnych predpisov a zákonov. V súvislosti s vaším konštatovaním uvádzam, že písomne podložené je to, že v dňoch 04.09.2017 a 05.09.2017 ZO SLOVES pri MsÚ v Skalici organizovalo do mesta Praha za účelom rekreácie pracovníkov MsÚ rekreáciu 9 osôb. Tieto osoby teda môžeme konštatovať jednoznačne boli na rekreácii, potvrdzuje to aj preplatenie ubytovania pre 9 osôb, čo by neporušovalo žiaden zákon, alebo iný právny predpis, keby tieto isté osoby v počte 8 osôb nevyúčtovali pracovnú cestu a sním súvisiace iné spomínané doklady . V prvom odseku neuvádzam porušenie právnych predpisov.

K ods. 2 Citujem námietku : „Vami označených zistených nedostatkov namietam to, že neprišlo k žiadnemu porušeniu žiadnych právnych predpisov nakoľko tak ako i Vy uvádzate osem zamestnancov MsÚ v Skalici dostali na pracovnú cestu povolenie od prednostu, a to v písomnej podobe pre uvedených zamestnancov zo dňa 21.08.2017“. Uvedenú námietku zamietam, nakoľko práve úkonom súvisiacim s podpisom pracovnej cesty došlo k porušeniu viacerých zákonov a právnych predpisov . V uvedené dni zamestnanci MsÚ nemohli byť na pracovnej ceste, nakoľko boli na rekreácii, čo je potvrdené listinnými dôkazmi. Prednosta ako aj vedúca oddelenia všeobecnej správy, ktorá sama bola účastníkom rekreácie mali o tom vedomosť, že nie je možné v určitú dobu naraz byť na rekreácii aj na pracovnej ceste, nakoľko v uvedenú dobu mali to najvyššie postavenie v ZO SLOVES pri MsÚ v Skalici. Zamestnanci, ktorí sa zúčastnili na zájazde v Prahe s určitosťou mali vybrať na dobu zájazdu riadnu dovolenku, čo sa neuskutočnilo a nemali žiaden nárok na preplatenie ďalších výdavkov z rozpočtu Mesta Skalica.

K ods. 3 Citujem námietku :“ Uvádzate všeobecne Fiat Ducato, predpokladám, že asi poukazujete na vozidlo vo vlastníctve Mesta Skalica, E.Č. SI 492 BG, v ktorom prípade Vami zistenými zisteniami nie je zrejmé o aké nedodržanie zákonnosti, hospodárnosti a efektívnosti pri hospodárení a nakladaní s majetkom a právami obce ste zistili. Ďalej uvádzate, že bolo natankované do vozidla 58 litrov nie je zrejmé, či benzín, nafta alebo LPG za sumu 63,51 € pri najazdených 624 km, je primerané k priemernej spotrebe. Ďalej uvádzam, že zamestnanec

- 5 -

na dohodu o vykonaní práce člen DHZ za mesiac september 2017 predložil mesačnú evidenciu dochádzky v zmysle vnútornej smernice a vykázal v období od 04.09.2017 do 05.09.2017 v rozsahu súhrnne 4 hodiny v zmysle predmetnej dohody a ďalších dojednaných podmienok, a to uvedenú prácu prebral a kontroloval veliteľ DHZ mesta Skalica. Nadriadený zamestnanec preukázateľne v zmysle organizačného poriadku MsÚ v Skalici a organizačného poriadku DHZ mesta Skalica nie je vedúci všeobecnej správy.“

– K tomu uvádzam, že  uvedené námietky zamietam s nasledovným odôvodnením. Nakoľko neoprávnene bola podpísaná pracovná cesta , takisto už s tým súvisiac neoprávnene bolo použité motorové vozidlo ako uvádzate Fiat Ducato EVČ: SI 492 BG vo vlastníctve Mesta Skalica. Do uvedeného vozidla podľa vyjadrenia veliteľa DHZ Skalica bolo natankovaných a spotrebovaných 58 litrov pohonných hmôt za sumu 63,51 €, na účel vykonania cesty do Prahy a späť. Nemám dôvod spochybňovať vyjadrenie veliteľa DHZ Skalica. Či to bol benzín , nafta alebo LPG je bezpredmetné zisťovať , nakoľko nie je potrebné k vyčísleniu škody o aký druh pohonných hmôt sa jednalo. Tieto doklady sa nachádzajú v budove DHZ Skalica. Čo sa týka zamestnanca , člena DHZ, ktorý šoféroval uvedené vozidlo zn. Fiat Ducato vo vlastníctve Mesta Skalica, s EVČ : SI 492 BG , do Prahy a späť a konkrétne k jeho predloženej mesačnej evidencii dochádzky je pravdou že priamym zodpovedným za vyplatene vykázaných hodín je veliteľ DHZ mesta Skalica, ktorý musel mať vedomosť o tom, že menovaný člen nemohol v inkriminovanú dobu vykázať 4 hodiny. Mesačná evidencia dochádzky člena DHZ, šoféra v spomínanú dobu je však v kolónke nadriadeného zamestnanca podpísané okrem veliteľa DHZ aj vedúcou všeobecnej správy MsÚ Skalica, ktorá musela mať vedomosť o tom, že menovaný v tú dobu nemohol plniť svoje pracovné úlohy v Skalici, keďže boli v tú dobu spolu na rekreácii Prahe.

Na základe vyššie uvedených skutočností je odôvodnený záver, že v dňoch 04.09.2017 a 05.09.2017 uvedených 8 zamestnancov MsÚ Skalica boli na zájazde organizovanej ZO SLOVES pri MsÚ v Skalici v meste Praha, ktorá organizácia im aj čiastočne preplatila ubytovanie. Na prezentáciu mesta legálne a oprávnene sa podieľali zamestnanci MsÚ z TIK-u Povolenia na pracovnú cestu boli podpísané neoprávnene prednostom MsÚ , finančné kontroly boli neoprávnene podpísané prednostom a vedúcou oddelenia všeobecnej správy, podotýkam v tom čase vedúcou a zástupcom ZO SLOVES pri MsÚ v Skalici, ktorý vyplývajúc obsadením tejto funkcii museli vedieť o organizovanom zájazde. Zloženie podľa pracovných zaradení uvedených osôb v počte 8 nezodpovedal a ani nezodpovedá na účel prezentácie mesta Skalica.

Takisto cestovné príkazy, vyúčtovania pracovnej cesty, dohoda o vykonaní práce boli podpísané protiprávne, neoprávnene. Použitie vozidla DHZ Skalica za účelom rekreácie je v rozpore so zákonom. /V tom čase ešte nebol daný pokyn primátora Mesta Skalica o nakladaní s majetkom mesta Skalica, ktorým je vybavený Dobrovoľný hasičský zbor mesta Skalica./

- 6 -

**Označenie zákonov a všeobecne záväzných prepisov, ktoré sa porušili:**

V hore uvedenom prípade konštatujem porušenie ustanovenia § 19 ods. 6 Zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, kde sa uvádza, že Verejné prostriedky sa môžu používať na krytie nevyhnutných potrieb a opatrení vyplývajúcich z osobitných predpisov. Subjekt verejnej správy je povinný pri používaní verejných prostriedkov zachovávať hospodárnosť, efektívnosť a účinnosť ich použitia s jednočinným súbehom podľa § 31 Porušenie finančnej disciplíny ods. 1, písm. j Zákona č.523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, kde sa konštatuje, že verejné prostriedky boli vynakladané nehospodárne, neefektívne a neúčinne.

V návrhu správy boli navrhnuté odporúčania :

1. Upozorniť zamestnancov, ktorí vykonávajú a zodpovedajú za správny výkon základnej finančnej kontroly na dôsledné dodržiavanie zákona č. 357/2015 o finančnej kontrole a vnútornom audite.

2. Navrhujem využiť § 31 Porušenie finančnej disciplíny ods. 7 Zákona č.523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov./ Subjekt verejnej správy, ktorý porušil finančnú disciplínu podľa odseku 1 písm. a) až n), je povinný uplatniť voči zamestnancovi zodpovednému za porušenie finančnej disciplíny postup podľa osobitných predpisov./

Opätovne stanovujem :

Lehota na predloženie písomného zoznamu prijatých opatrení: do 12.04.2019

Lehota na splnenie prijatých opatrení : do 23.04.2019

Zoznam príloh preukazujúcich zistené nedostatky: Doklady a iné dokumenty nachádzajúce sa na ekonomickom oddelení a v budove DHZ Mesta Skalica

- 7 -

**Dátum vyhotovenia správy**: dňa 03.04.2019

Hlavný kontrolór : Ing. Gejza Liska.......................................

Za kontrolovaný subjekt správu prevzali :

Primátorka Mesta Skalica Ing. Anna Mierna dňa:. ...............................................

Vedúca ekonomického oddelenia MsÚ Skalica ...............................................